1Omu mwaka gwa 15 Kaisari Tiberio ali aha ngoma, nirwo Ponsio Pilato ali gavana wa Buyahudi, na Herode natwara Galilaya, Filipo omurumuna natwara ensi ya Iturea na Tirakoniti, Lisania natwara Abilene, 2Anasi na Kayafa bali Bakuhani Nyamukuru, Ruhanga agambira Yohana eya Zekaria ekigambo omw'irungu. 3Yohana agenda omu nsi yona eyataine Yorudani, narangira abantu kababatizibwa okubatizibwa okw'okwechuza, bakagarulirwa amafu. 4Nk'okwo kyakahandikirwe omu kitabo ky'Omurangi Isaya, kiti, «Eiraka ly'alikukungeleza omw'irungu ati: Mushemeze omuhanda gw'Omukama, mugorore mbali araletwa. 5Mwijuze buli ruhanga, muteme buli ibanga na buli rushozi, emihanda einamu ebiina mubitabire; 6abantu bona baramanya okwo Ruhanga n'iwe Murokozi.» 7Abantu baijaga embaga ahali Yorudani k'ababatiza, abagambira ati, «Inywe baana b'enjoka! N'ohai abatatiire kuhunga ekibonabonyio ekilikwija? 8Mukore ebikorwa ebirayoleka okwo mutamirwekwo amafu ganyu. Muleke kutekeleza muti, ‹Ichwe tataichwe aba Aburahamu;› nimbagambira, omu mabaare aga Ruhanga yakwihiramu Aburahamu abaana. 9Nangu na mbwenu aha endyamiti eraliire kutema emiti emizi. Kityo buli muti ogutaraba biraba birungi nigwija kutemwa gukanagwa omu muliro.» 10Embaga emubaza eti, «Mbwenu aho tukoreki?» 11Abahorora ati, «Araba aina amakoti gabili, aheho atainalyo. Aina ekyakulya, nawe kutyo.» 12Abashoza nabo baija kubatizibwa bamubaza bati, «Mwegesa, tugire tutai?» 13Abahorora ati, «Muleke kushoza empiha ezishaagire ezo babateleireho.» 14Abaisherukare nabo kwakwo bamubaza bati, «Isi ichwe tukoreki?» Abahorora ati, «Mutayaka muntu rwamani anga kumuhangilira mukagira ekyo mwamwihyaho. Musanirwe emperwa yanyu.» 15Abantu babanza kugira eshubi, omu mitima yabo Yohana bamwebazaho nka rundi n'iwe yakuba Kirisito. 16Bona Yohana abahorora ati, «Inye nimbabatiza n'amaizi; kyonkai ow'amani kunshaaga aliyo naija, owo ntasaine na kukomorora rukoba rwa biratwa. Ogwo arababatiza na Mwoyo Mutakatifu n'omuliro. 17Oruhungo rumuli omu mikono kwera byona ebili aha kyanokye, engano agibiike omu sitoaye, kandi omushunga agwokye omu muliro ogutaraara.» 18Yabagambira n'ebirungi ebindi bingi, yatona abantu amakuru garungi. 19Kyonkai Herode omutwazi, owo Yohana yashangirwe yatatiire aha rwa Herodia, omuramu, n'ebindi ebyo Herode wenene yashangirwe yakozire bili bibi, 20byongera ahali eki, aho akwata Yohana amufunga. 21K'abantu bona babaire babatiziibwe, Yesu nawe abatizibwa. Kayabaire nashoma enshara, eiguru likinguka, 22na Mwoyo Mutakatifu asongoka omu mishusire y'ekiiba amubandara aha mutwe, n'eiraka liruga omw'iguru liti, «Oli Mwana wange omugonzibwa, iwe n'iwe nshemelerwa.» 23Orwo Yesu yabandize eikoralye, akaba aina nk'emyaka makumi gashatu. Yesu ogwo (okwo abantu bamushobokerwaga) ni mutabani wa Yozefu, Yozefu eya Heli. 24Heli eya Matatia, Matatia eya Levi, Levi eya Meliki. 25Levi eya Matatia, Matatia eya Amosi, Amosi eya Nahumu, Nahumu eya Esili, Esili eya Nagai. 26Nagai eya Maati, Maati eya Matatia, Matatia eya Semeni, Semeni eya Yoseki, Yoseki eya Yoda. 27Yoda eya Yoanani, Yoanani eya Resa, Resa eya Zerubabeli, Zerubabeli eya Shealisieli, Shealisieli eya Neri. 28Neri eya Meliki, Meliki eya Adi, Adi eya Kosamu, Kosamu eya Elimadamu, Elimadamu eya Eri. 29Eri eya Yoshua, Yoshua eya Eliezeri, Eliezeri eya Yorimu, Yorimu eya Matati, Matati eya Levi. 30Levi eya Simeoni, Simeoni eya Yuda, Yuda eya Yozefu, Yozefu eya Yonamu, Yonamu eya Eliakimu. 31Eliakimu eya Melea, Melea eya Mena, Mena eya Matata, Matata eya Natani, Natani eya Daudi. 32Daudi eya Yese, Yese eya Obedi, Obedi eya Boazi, Boazi eya Sala, Sala eya Nahishoni. 33Nahishoni eya Aminadabu, Aminadabu eya Adimini, Adimini eya Arini, Arini eya Hezironi, Hezironi eya Peresi, Peresi eya Yuda. 34Yuda eya Yakobo, Yakobo eya Isaka, Isaka eya Aburahamu, Aburahamu eya Tera, Tera eya Nahori. 35Nahori eya Serugi, Serugi eya Reu, Reu eya Pelegi, Pelegi eya Eberi, Eberi eya Shela. 36Shela eya Kaini, Kaini eya Arufakisadi, Arufakisadi eya Shemu, Shemu eya Noa, Noa eya Lameki. 37Lameki eya Metusela, Metusela eya Enoki, Enoki eya Yaredi, Yaredi eya Mahalaleli, Mahalaleli eya Kainani. 38Kainani eya Enoshi, Enoshi eya Seti, Seti eya Adamu, Adamu omwana wa Ruhanga.
Copyright
Learn More
lug_Latn zho_Hant eng_Latn